《闾山大松歌》
清代·王柘

盘古氏前生此松，栋材未入唐尧宫。孙枝早受大夫爵，祖干自匿高人踪。

太古甲子不记忆，曾见十二山初封。松高一层一千尺，五层已跨山尖峰。

七层拔起势不歇，再长将与天门通。倒身不瞰根托地，半截纯积烟重重。

仙真来斸茯苓白，鬼物时守虎魄红。雨夜辄化老龙去，游戏飞到东海东。

归来天晓鳞甲湿，尚带海气青冥濛。东丹王子藏书日，盘桓几度闲支筇。

耶律相公吟诗处，歌声定杂寒涛中。医闾万古不改色，古人可惜今难逢。

我今来此喜相值，见所未见惊双瞳。愿携枕簟卧朝夕，消受谡谡清凉风。

从赤松游意已足，何必十八为三公。

作者简介：王柘，原名允中，字雪庵，一字颠枝，号拓园，大兴人。官辽阳州吏目。有《阅莒草堂诗钞》。